SA breier se span verrinneweer kampioen in VSAHanco Germishuys (Foto: Goff Rugby Report) In Texas, word gesê, doen hulle dinge groot, maar nou wil dit lyk of Suid-Afrikaners dáár dit selfs gróter doen. Die Austin Blacks is die heersende kampioen in die Red River-liga. Dié klub was ook die afgelope twee jaar die naaswenner in die Amerikaanse nasionale rugbykampioenskap. Saterdag egter, het die Austin Huns, met die gewese SA o.19-, Lions- en Goue Leeusbreier Loffie Eloff as hoofafrigter, die kampioen gevat en die vloer met hom gevryf. Die Huns het die kragmeting op sy tuisveld, Nixon Field, teen alle verwagting in oorweldigend 45-14 gewen. Van die Blacks se grootbase het selfs verlede week nog ewe toeterbek verklaar die Huns sal hulle (die Blacks) nooit kan klop nie. Naas Eloff spog die Huns met die Suid-Afrikaners Danie de Villiers, Pedrie Wannenburg en JC de Wet in die afrigtingspan, en verskeie spelers met Suid-Afrikaanse wortels in die groep. Eloff het aan Pale Toe! gesê Hanco Germishuys het “ongelooflik” vertoon, en onder meer 50 m ver gehardloop om `n drie te druk. Germishuys, wat verlede jaar as 19-jarige reeds sy eerste toetsrugby vir Amerika gespeel het, sluit Maandag by die Arende aan vir die res van die Amerikas-rugbykampioenskap. Hy het Griekwas by die o.13-Cravenweek verteenwoordig, en was kaptein van sy onderouderdomspan aan die landbouskool op Jacobsdal voor hy Amerika toe is. Nog `n Suid-Afrikaner, Deon Minnaar, het Saterdag veral in die vaste los goed vertoon, en die slot Kyle Breytenbach was puik in die lynstane, het Eloff laat weet.